﻿ Соколов изригна срещу "Зенит" - sofia.utre.bg
28 ноември 2018, 11:25 | sofiautre.bg
Цветан Соколов и неговият "Кучине Лубе" (Чивитанова) се класираха за полуфиналите на световното клубно първенство по волейбол в Полша. Българинът стана най-резултатен за своя тим при драматичния успех над "Зенит" (Казан) с 3-2 (20-25, 25-22, 24-26, 25-23, 19-17). Сблъсъкът между италианския гранд и защитаващият титлата си "Зенит", напълно оправда предварителните очаквания и се превърна в спиращ дъха волейболен трилър.
Цветан Соколов и неговите съотборници на два пъти изоставаха в резултата, но след 25-23 в четвъртия гейм вкараха мача в тайбрек.
В решаващата 5-а част тимът от Казан имаше огромно предимство и стигна до 4 точки за спечелване на мача при 14-10. Изправени до стената волейболистите на "Лубе" успяха да се измъкнат от трудната ситуация и да стигнат до крайния успех след 19-17.
Соколов стана най-резултатен за своя тим с 20 точки. 18 добави Робертланди Симон, а с 15 завърши Йоанди Леал. За "Зенит" Ървин Нгапет реализира 22,съобщи БФ Волейбол..
Така "Лубе" взе реванш за загубата от същия съперник във финала на надпреварата през миналата година и заедно с "Факел" (Нови Уренгой) продължава към 1/2-финалите. Мач преди края на груповата фаза "Зенит" е на третото място без победа и отпада от турнира.